Jy sterk verslaafdes in hul kwaad, wys dokumentêrFoto: Adéle Changuion Solidariteit Helpende Hand het Donderdag ŉ film bekendgestel wat die skokkende verhaal van dwelmverslaafdes vertel as deel van die geeReg-veldtog, ŉ nasionale bewusmakings-poging van Helpende Hand oor hoe die publiek ŉ beter belegging in die verligting van armoede kan maak deur “reg te gee”. In “Bedwelmd” word met verslaafdes en gerehabiliteerde verslaafdes gesels om te hoor hoe hulle in dié web beland het. Elkeen vertel dat hulle hul verslawing aan die gang gehou het met die geld wat hulle van mense gekry het. “Ek het elke dag by die verkeerslig gestaan en bedel vir geld om dwelms mee te koop,” sê Nico, ŉ gerehabiliteerde verslaafde. In ’n onlangse kwalitatiewe navorsingstudie deur Solidariteit Helpende Hand, het respondente gemeld dat 90% van blanke bedelaars op straat die geld wat hulle van die publiek ontvang, gebruik om hul dwelmgewoontes te onderhou. “Mense wat by verkeersligte staan en bedel is baie slim – hulle weet hoe om mense te manipuleer. Jy voel jy moet iets vir hulle gee, anders voel jy skuldig. Mense moet besef jy is besig om daardie mens vinniger graf toe te stuur,” sê De Wet Potgieter, ondersoekende joernalis wat betrokke was by die produksie van die film. Dié film wys ook die gevolge van verslawing op gesinne en hoe dit ŉ familie uitmekaar kan skeur. “Ek en my vrou het nie meer ŉ lewe nie, want ons bekommer ons die heeltyd oor ons seun,” sê Gideon, ŉ pa wat sy hart oopgemaak het oor sy seun se verslawing. In ŉ onderhoud met Maroela Media het dié ouers vertel hul seun is nou vier maande skoon, wat mens hoop gee dat verslawing oorkom kan word. Dr. Danie Brink, hoof uitvoerende direkteur van Helpende Hand, sê mense moet eerder geld gee aan organisasies wat verslaafdes help. Hy meen plekke soos kerke of organisasies met ŉ bewese rekord om lewens te verander, is ŉ goeie keuse. “Ons oproep aan die publiek is om REG te gee. Moenie ophou gee nie, maar gee reg.” “Bedwelmd” is beskikbaar by geereg.co.za. Besoek ook Helpende Hand se webtuiste vir meer besonderhede oor die geeReg-veldtog.